EFF wil Reserwebank nasionaliseerSA Reserwebank (Foto: ANA) Die EFF het ‘n wetsontwerp by die parlement ingedien om die Reserwebank te nasionaliseer. Die stap is ‘n verdere ontplooiing van die EFF se uitkyk dat die staat in beheer van die ekonomie in Suid-Afrika moet wees, en kan verdere onsekerheid in die ekonomie en die politiek in die hand werk, veral omdat dit nie duidelik is hoe die ANC – wat as meerderheidsparty die lot van die voorstel in die parlement kan bepaal – daarop sal reageer nie. Indien die wetsontwerp aanvaar word, sal die staat die enigste aandeelhouer in die Reserwebank word, terwyl ‘n klein hoeveelheid aandeelhouers tans private individue is. Die EFF se argument is dat volle aandeelhouding deur die staat sal beteken dat die bank volkome in die nasionale belang bestuur sal word, en nie deels in belang van private individue nie. Dit is partypolities ‘n vernuftige skuif, want dit sal die verdeeldhede in die ANC verder oopkloof omdat baie ANC-lede heimlik ideologies daarmee sal kan identifiseer en ander nie, wat ‘n politieke turksvy vir die regering sal skep. Daar is ook baie voorbeelde van suksesvolle sentrale banke wêreldwyd wat volgens die voorgestelde nuwe model werk, maar kritici sal wonder of die EFF die spesifieke impak op die uniek Suid-Afrikaanse situasie behoorlik opgeweeg het. Eerstens sal so ‘n ingrypende voorstel nie die vastigheid en beleidsvoorspelbaarheid wat die Suid-Afrikaanse ekonomie nou broodnodig het, skep nie. Tweedens is die private aandeelhouding wat tans bestaan so klein in persentasie dat dit in praktyk min effek op die beleid van die bank, en sy rol om ekonomiese groei te stimuleer en die stand van die geldeenheid te stabiliseer, veel sal beïnvloed. Derdens gaan dit die belastingbetaler geld kos om die private aandeelhouers uit te koop. Vierdens verloor die bank dan die kundigheid van die private inset. Vyfdens is dit onseker of die EFF hulself afgevra het wat die gevolge sou wees vir volkome staatsmag oor die Reserwebank in die hande van ‘n staatshoof soos oudpres. Jacob Zuma. En sesdens is dit moeilik om te verstaan waar die EFF se geloof in die Suid-Afrikaanse regering en staatsdiens om enigiets suksesvol te bedryf, vandaan kom. Die toestand van ander maatskappye onder volkome staatsbeheer wissel tussen kommerwekkend en rampspoedig. Een party wat die voorgestelde EFF-wetsontwerp met hand en tand gaan beveg is die DA. Gwen Ngwenya, DA-beleidshoof het gesê die EFF speel politieke speletjies wat die land duur te staan sal kom want hulle kort of die kundigheid of die eerlikheid om die ware koste van hul voorstel te bereken. “Die DA sal veg vir die onafhanklikheid van die Reserwebank,” het sy belowe.